ธปท.ดิ้นหาทางแก้ปมกม.สหรัฐเสนอรัฐบาลช่วย
ธปท.ดิ้นหาทางออกกรณีสหรัฐบังคับใช้กฎหมาย FATCA ให้รายงานข้อมูลคนอเมริกันต่อสรรพากรสหรัฐ ย้ำต้องมีการตกลงระดับรัฐบาล
24 ธ.ค. 2555

ธปท.ดิ้นหาทางออกกรณีสหรัฐบังคับใช้กฎหมาย FATCA ให้รายงานข้อมูลคนอเมริกันต่อสรรพากรสหรัฐ ย้ำต้องมีการตกลงระดับรัฐบาล
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ขณะนี้ ธปท.อยู่ระหว่างการรวบรวมข้อมูลชาวอเมริกันที่มาทำธุรกิจอยู่ในประเทศไทยทั้งระบบ 
นอกจากนี้ กำลังพิจารณาข้อกฎหมายการรายงานข้อมูลการลงทุนในต่างประเทศของสหรัฐ (Foreign Account Tax Compliance Act: FATCA) ที่จะมีผลบังคับใช้ในปี 2557 ซึ่งกำหนดให้ธนาคารพาณิชย์ทั่วโลก จะต้องแจ้งข้อมูลการลงทุนของนักธุรกิจที่เป็นบุคคลธรรมดา และนิติบุคคล สัญชาติอเมริกันให้กับกรมสรรพากรสหรัฐ ซึ่งหากไม่ให้ความร่วมมือจะถูกหักภาษี ณ ที่จ่าย 30% จากเงินลงทุนที่อยู่ในสหรัฐ
อย่างไรก็ตาม ธปท.คาดว่า การดำเนินการตามกฎหมาย FATCA ของสหรัฐจะต้องมีการตกลงกันระหว่างรัฐบาลต่อรัฐบาล เพื่อลดปัญหาในข้อกฎหมาย ซึ่งแนวทางนี้มีโอกาสเป็นไปได้มากที่สุดในทางปฏิบัติ
“ในเบื้องต้น ธปท.ได้หารือเรื่องนี้กับกระทรวงการคลังไปบ้างแล้ว แต่ก่อนจะตัดสินใจอย่างใดอย่างหนึ่ง จะต้องเก็บข้อมูลก่อนว่า ถ้าดำเนินการตามกฎหมายนี้จริงจะมีต้นทุนอะไรบ้าง คนอเมริกันที่มาทำธุรกิจในไทยมีจำนวนเท่าไร ขณะเดียวกันควรดูถึงวิธีการรายงานด้วยว่าทำอย่างไรจึงจะเหมาะสม” นายเกริก กล่าว
ผู้บริหาร ธปท. ชี้แจงว่า ปัจจุบันแนวทางการดำเนินการตามกฎหมายดังกล่าวในหลายประเทศเลือกใช้อยู่ 2 แบบ คือ 1.บางประเทศเมื่อให้ข้อมูลประเทศหนึ่งไปแล้ว อีกประเทศหนึ่งจะต้องให้ข้อมูลแลกกลับมา 2.วิธีที่ให้ข้อมูลกับประเทศเดียว ซึ่งการดำเนินการส่วนใหญ่จะขึ้นอยู่กับการตกลงกันระหว่างรัฐบาลต่อรัฐบาล
นายเกริก ชี้แจงว่า กรณีของประเทศไทยนั้น พระราชบัญญัติธุรกิจสถาบันการเงิน พ.ศ. 2551 ห้ามไม่ให้เผยข้อมูลบางส่วน และห้ามธนาคารพาณิชย์รายงานธุรกรรมต่อหน่วยงานที่ไม่ได้กำกับให้รับทราบ ซึ่งขณะนี้เจ้าหน้าที่ ธปท. กำลังตรวจสอบในข้อกฎหมาย เมื่อได้ข้อมูลจะหารือกับกระทรวงการคลังอีกครั้ง
ทั้งนี้ มูลค่าการส่งออกและการนำเข้าสินค้าระหว่างไทยกับสหรัฐมีปริมาณค่อนข้างสูง ในสิ้นปี 2554 มีมูลค่า 6.59 แสนล้านบาท ขณะที่สหรัฐเข้ามาลงทุนโดยตรงในไทยในงวดครึ่งปี 2554 มีทั้งสิ้น 5,999 ล้านบาท ขณะที่ทั้งปี 2553 มีทั้งสิ้น 1.6 หมื่นล้านบาท
ก่อนหน้านี้ นายธวัชชัย ยงกิตติกุล เลขาธิการสมาคมธนาคารไทยออกมาเสนอให้ ธปท.ประสานกับกระทรวงการคลัง เพื่อพิจารณาแนวทางในการปฏิบัติของกฎหมาย FATCA เนื่องจากกังวลว่า จะกระทบการดำเนินการของระบบธนาคารพาณิชย์ โดยเสนอให้รัฐบาลเร่งออกกฎหมายรองรับเกี่ยวกับการรายงานข้อมูลส่วนบุคคลของลูกค้า และให้ภาครัฐเข้ามาเป็นผู้ลงนามในสัญญาความร่วมมือแทนการลงนามเป็นรายสถาบันการเงินเหมือนกรณีสภาธุรกิจตลาดทุนไทย